# RASEINIŲ RAJONO SAVIVALDYBĖS ADMINISTRACIJOS

### **SOCIALINĖS PARAMOS SKYRIUS**

AIŠKINAMASIS RAŠTAS

|  |
| --- |
| **Dėl TARYBOS sprendimo „DĖL RASEINIŲ SOCIALINIŲ PASLAUGŲ CENTRO TEIKIAMŲ PAGALBOS Į NAMUS IR DIENOS SOCIALINĖS GLOBOS ASMENS NAMUOSE  PASLAUGŲ KAINŲ PATVIRTINIMO” PROJEKTO** |

2020 m. lapkričio 6 d.

Raseiniai

|  |
| --- |
| 1. ***Parengto projekto tikslai ir uždaviniai.***
 |
|  Parengto projekto tikslas – atsižvelgiant į teisės aktų reikalavimus pagalbos į namus ir dienos socialinės globos paslaugų kaina turi būti peržiūrima ir tvirtinama kiekvienas metais. Siekiant įgyvendinti teisės aktų reikalavimus parengtas rajono Savivaldybės tarybos sprendimo projektas, kuriuo naujai tvirtinama pagalbos į namus ir dienos socialinės globos kaina asmens namuose. |
| 1. ***Kokių pozityvių rezultatų laukiama.***
 |
|

|  |
| --- |
|  Raseinių socialinių paslaugų centras yra Savivaldybės biudžetinės įstaiga. Raseinių rajono savivaldybės gyventojų mokėjimo už socialines paslaugas tvarkos aprašo, patvirtinto Raseinių rajono savivaldybės tarybos 2019 m. gruodžio 27 d. sprendimu Nr. TS-380 „Dėl Raseinių rajono savivaldybės gyventojų mokėjimo už socialines paslaugas tvarkos aprašo patvirtinimo“, 9.1 papunktis įpareigoja visas įstaigas patvirtinti teikiamų paslaugų kainas ateinantiems metams. Patvirtinus kainas, įstaiga negalės einamųjų metų eigoje keisti kainų ir taip bus lengviau formuoti ateinančių metų rajono Savivaldybės biudžetą. Ruošiant tarybos sprendimo projektą, paslaugų kaina buvo skaičiuojama vadovaujantis LR Seimo ir Vyriausybės įstatymų projektais, susijusiais su darbuotojų darbo apmokėjimo pakeitimais. Lietuvos Respublikos Seimui pateiktas svarstyti Lietuvos Respublikos valstybės ir savivaldybių įstaigų darbuotojų darbo apmokėjimo įstatymo Nr. XIII-198 projektas, kuriame yra numatomi didinti C pareigybės lygio minimalieji pareiginės algos pastoviosios dalies koeficientai (planuojami minimalieji pastoviosios dalies koeficientai yra nuo 4,5-7,8). Kadangi Raseinių socialinių paslaugų centre dirbantys socialinių darbuotojų padėjėjai bei lankomosios priežiūros specialistai yra kvalifikuoti darbuotojai, kurių pareigybės priskiriamos C lygiui, šiems specialistams negalima mokėti minimalios algos. Taip pat vadovaujantis Lietuvos Respublikos valstybės ir savivaldybių įstaigų darbuotojų darbo apmokėjimo įstatymu (toliau – Įstatymas) yra numatyta, jog visiems socialinių paslaugų srities darbuotojams Įstatymo 1–4 prieduose nustatyti minimalieji pareiginės algos pastoviosios dalies koeficientai didinami 20 procentų. Kadangi Raseinių socialinių paslaugų centre dirbantiems socialinių darbuotojų padėjėjams bei lankomosios priežiūros specialistams bus nustatyti minimalieji pareiginės algos pastoviosios dalies koeficientai, jie turės būti padidinti 20 procentų – t. y. pareiginės algos pastoviosios dalies koeficientai didės iki 5,4 bazinio dydžio. Taip pat yra planuojamas pareiginės algos bazinio dydžio didinimas 177 Eur. Pareiginės algos bazinis dydis taikomas apskaičiuojant visų valstybės tarnautojų, valstybės ir savivaldybių biudžetinių įstaigų darbuotojų, valstybės pareigūnų, teisėjų, karių ir valstybės politikų darbo užmokestį, o pareiginės algos pastovioji dalis sudaroma bazinį dydį padauginus iš nustatyto pareiginės algos koeficiento. Vadovaujantis LR Darbo kodekso nuostatomis, kad neterminuotoms darbo sutartims yra taikomas 1,45 proc. nedarbo socialinio draudimo tarifas, o terminuotoms 2,17 proc. tarifas, todėl padidėja įmokos Sodrai. (Įstaigoje šie darbuotojai dirba terminuotomis sutartimis). Taip pat skaičiuojant pagalbos į namus paslaugos kainą, dėl nepalankios epidemiologinės situacijos Lietuvoje, į šią kainą yra įtraukiamos asmens apsaugos priemonių įsigijimo lėšos, kurių ankstesniais metais į kainą netraukdavome, nes tam nebuvo poreikio. Kadangi darbo užmokestis sudaro didžiąją socialinių paslaugų kainos dalį, todėl būtina patvirtinti naujas Raseinių socialinių paslaugų centro teikiamų pagalbos į namus ir dienos socialinės globos asmens namuose paslaugų kainas. Pritarus sprendimo projektui ir iš naujo patvirtinus paslaugų kainą, ji atitiks realias Raseinių socialinių paslaugų centro išlaidas, susijusias su dienos socialinės globos asmens namuose paslaugų teikimu, kuri yra finansuojama iš valstybės biudžeto lėšų ir pagalbos į namus kaina, kuri yra finansuojama iš rajono Savivaldybės biudžeto lėšų. Dienos socialinės globos asmens namuose kaina: 2020 m. buvo – 5,68 Eur, o 2021 m. planuojama – 6,76 Eur ir kaina didėja 1,08 Eur. Pagalbos į namus kaina: 2020 m. buvo – 5,47 Eur, o 2021 m. planuojama – 6,59 Eur ir kaina didėja 1,12 Eur. |

 |
| ***3. Galimos neigiamos priimto projekto pasekmės ir kokių priemonių reikėtų imtis, kad tokių pasekmių būtų išvengta.***  |
| Papildomai reikės Savivaldybės biudžeto ir Valstybės biudžeto lėšų. |
| ***4. Jeigu reikia atlikti sprendimo projekto antikorupcinį vertinimą, sprendžia projekto rengėjas, atsižvelgdamas į Teisės aktų projektų antikorupcinio vertinimo taisykles.*** |
| Sprendimo projekto antikorupcinio vertinimo atlikti nereikia. |
| ***5. Projekto rengimo metu gauti specialistų vertinimai ir išvados, ekonominiai apskaičiavimai (sąmatos) ir konkretūs finansavimo šaltiniai.***  |
| Sprendimo projektas suderintas su Raseinių rajono savivaldybės mero patarėju, Raseinių rajono savivaldybės administracijos direktoriumi, Biudžeto ir finansų analizės skyriaus vedėju, Teisės, personalo ir civilinės metrikacijos skyriaus vedėju, Bendrųjų reikalų ir informacinių technologijų skyriaus vyr. specialistu (kalbos tvarkytoju). Pastabų nėra.Padidėjus paslaugų kainoms padidės ir rajono Savivaldybės biudžeto bei valstybės biudžeto lėšų poreikis. |
| ***6. Projekto autorius ar autorių grupė*** |
|  Socialinės paramos skyriaus vedėja Loreta Laugalienė ir Raseinių socialinių paslaugų centro direktoriaus pavaduotoja socialiniams reikalams Asta Urbonienė. |

Socialinės paramos skyriaus vedėja Loreta Laugalienė